**KAPITĀLSABIEDRĪBAS FINANŠU UN NEFINANŠU MĒRĶU REZULTĀTI**

**2022.**

**Mākslinieciskā darbība, kultūras pakalpojumi**

2022. gadā uzņēmuma darbs bija vērsts gan uz saimniecisko jautājumu risināšanu, gan arī augstvērtīgas un dažādas mākslinieciskās programmas sagatavošanu, atklājot unikālās koncertzāles akustiskās īpašības un piemērotību profesionālajai mākslai dažādos žanros. Latgales vēstniecība GORS ir ne tikai nozīmīga un unikāla kultūras būve ar izcilām akustiskajām koncertzālēm, tas ir arī augstvērtīgas kultūras cienītāju galamērķis, pilsētas un reģiona sociālās vides pozitīvo pārmaiņu sekmētājs, pilsētas popularizētājs, tūristu piesaistes objekts, kā arī vietējās ekonomikas veicinātājs.

**Saskaņā ar attīstības stratēģiju, viena no Latgales vēstniecības GORS būtiskākajām un svarīgākajām funkcijām ir profesionālās mākslas (koncerti, teātra, dejas mākslas izrādes, skatuves uzvedumi u.c.) pasākumu nodrošinājums.** 2022. gadā SIA “Austrumlatvijas koncertzāle” aktīvi strādāja, lai nodrošinātu dažādu žanru Latvijas un ārvalstu profesionālās skatuves mākslas, mūzikas, vizuālās un jauno mediju mākslas pieejamību kā to paredz gan attīstības stratēģija, gan realizētā ES projekta un VKKF programmu mērķi, gan uzņēmumam deleģētās funkcijas, gan arī saimnieciskie apsvērumi.

Latgales vēstniecības GORS darbu 2022.gadā vēl joprojām ietekmēja COVID-19 pandēmijas radītās sekas, kurām 2022.gada 24.februārī pievienojās Krievijas izraisītā kara draudi un neziņa par nākotni. 2022.gads bija pirmais pēcpandēmijas gads, kad cilvēki bez būtiskiem ierobežojumiem varēja apmeklēt kultūras pasākumus. Tomēr COVID-19 pandēmijas sekas un Krievijas izraisītā kara fons ir iemesls, kāpēc 2022.gadā koncertzāles apmeklētāju skaits vēl nesasniedza pirmskrīzes līmeni.

2022.gadā ir notikuši **108** (salīdzinājumam, 2019., pirmskrīzes gadā tie bija 161 pasākumi) **dažādu žanru Latvijas un ārvalstu profesionālās skatuves mākslas,** **mūzikas, vizuālās un jauno mediju mākslas pasākumi**, t.sk. **67 GORS rīkotie profesionālās ievirzes pasākumi** (2019.gadā - 65), kā arī 48 nomnieku rīkotie pasākumi (galvenokārt plašizklaides pasākumi). 2022.gadā ir notikusi atgriešanās pie stratēģijā paredzētās proporcijas – 60% profesionālā māksla un mūzika, 40 % plašizklaide

**Latgales vēstniecība GORS 2022. gadā vēl arvien bija viens no svarīgākajiem tūrisma galamērķiem Latgales pusē, GORS iespējas bija mākslinieciskajā aspektā pievilcīgas gan Latvijas, gan arī ārvalstu mūzikas kolektīviem un māksliniekiem.** 2022. gadā uz GORS skatuves ir uzstājušies mūziķi no Latvijas, Austrijas, Vācijas, Francijas, Itālijas, Gruzijas, Brazīlijas, Kaboverdes, Krievijas, Nīderlandes, ASV, Portugāles, Meksikas un Armēnijas. Viņu vidū daudzi starptautisku atzinību guvuši mūziķi un kolektīvi: Latvijas Radio koris, Valsts akadēmiskais koris “Latvija”, Latvijas Nacionālais Simfoniskais orķestris, kamerorķestris “Sinfonietta Rīga”, “Kremerata Baltica”, Portugāles deju kompānija “Quorum Ballet”, džeza mūziķu apvienība NAISAM JALLAL, Gruzijas Karaliskais Nacionālais balets, deju ansamblis “Daiļrade, jaukais koris “Balsis”, soliste Sonora Vaice, pianisti Andrejs Osokins, Georgijs Osokins, Reinis Zariņš, Arta Arnicāne, trompetists Romēns Lelē, vijolnieki Vineta Sareika un Gidons Krēmers, ērģelnieces Iveta Apkalna un Mona Rozdestvenskyte, diriģenti Guntis Kuzma, Normunds Šnē, Māris Sirmais, Vasilijs Sinaiskis, Sigvards Kļava, ATMOSFĒRU sērijas mūziķi Pablo Helds, Līvas Dumpes kvintets, Sam Amidon trio, Fuensanta Mendes, Edgars Cīrulis. Arī Jānis Lūsēns, Uldis Marhilevičs, Igo, Zigfrīds Muktupāvels, Olga Rajecka, Boriss Grebenščikovs, Maksims Galkins, Ainars Mielavs, aktieri Gundars Āboliņš, Dita Lūriņa, Čulpana hamatova, Ģirts Krūmiņš un citi. Tāpat uz Latgales vēstniecības GORS skatuves uzstājušies vairāki Latvijas popmūzikas mākslinieki – grupas “Labvēlīgais tips”, “Raxtu raxti”, “Bet Bet”, “Musiqq”, “Ezeri”, “Klaidonis”, “Baritoni”, projekti “Tev tuvumā” un “Tutas lietas” un citi.

Lielu interesi izraisīja **unikālie Latgales vēstniecībā GORS notiekošie pasākumi** – Latgaliešu kultūras gada balvas “Boņuks” ceremonija ar tiešraidi LTV1, 5/6. Starptautiskais ērģeļmūzikas festivāls “ORGANismi”, četru koncertu un meistarklašu cikls “ATMOSFĒRAS”, koncertuzvedums “Ķiršu koks”. Plašu rezonansi guva arī Latgales vēstniecībā GORS rīkotais Latgales kongress, “Dod pieci” Labdarības koncerts ar tiešraidi LTV1, Satversmes svētki Rēzeknē, Sporta deju pasākums “Latgales kauss 2022”

Vairāki 2022.gadā GORS izskanējušie koncerti tika **pieteikti arī Lielās Mūzikas balvas nominācijai** (**Vineta Sareika –** Johannesa Brāmsa Koncerts vijolei un orķestrim kopā ar Valsts kamerorķestri Sinfonietta Rīga un diriģentu Normundu Šnē) un **LSM balvas “Kilograms kultūras” balsojumam** (LNSO, Mālers un Sinaiskis). 2022.gada jūlijā Latgales vēstniecība GORS ieguvusi **ģimenei draudzīgas darbavietas nomināciju**, kļūstot ar Sabiedrības integrācijas fonda īstenotās valsts programmas [“Ģimenei draudzīga darbavieta”](https://www.sif.gov.lv/lv/jaunums/programmai-gimenei-draudziga-darbavieta-pievienojas-vel-38-uznemumi-un-organizacijas-0) dalībnieci.

2022.gadā koncertzālē notika Latvijas Radio kora albuma “Ivanovs. Vokalīzes” **ieraksts.**2022.gadā turpinājās **sadarbība** ar Latvijas profesionālajiem un nevalstiskajiem teātriem – Latvijas Nacionālo teātri, Dailes teātri, LNOB, Latvijas Leļļu teātri, M.Čehova Rīgas Krievu teātri, Valmieras Drāmas teātri, Liepājas teātri, apvienību Kvadrifrons, turpinājās sadarbība ar VSIA “Latvijas koncerti”, Ziemeļvalstu biroju Latvijā un Francijas Kultūras institūtu Latvijā kā arī dažādām privātajām producentu kompānijām. 2022.gadā GORS uzsāka sadarbību ar VSIA “Rīgas cirks”.

**Uzņēmums atbilstoši piešķirtajai pašvaldības dotācijai** organizēja Rēzeknes kamerorķestra un pūšamo instrumentu orķestra “Rēzekne” un Rēzeknes bigbenda koncertus, vasaras pasākumu ciklu “#VasaliGORĀ”, rīkoja Latvijas valsts 104. dzimšanas dienas Svētku koncertu, kurā tika godināti Rēzeknes Goda pilsoņi.

2022.gadā notika **PO “Rēzekne” un Rēzeknes bigbenda** koncerti un uzstāšanās dažādos pasākumos - koncerts Ukrainas atbalstam Festivāla parkā, mūziķa Ralfa Eilanda organizētais koncerts Ukrainas atbalstam pie Latgales vēstniecības GORS, bigbenda koncerts “Vasaras kokteilis” GORS pagalmā, Rēzeknes bigbenda un solistu Normunda Rutuļa, Andra Ērgļa, Dionas Liepiņas koncerts Rēzeknes Festivāla parkā, PO Rēzekne koncerti Rēzeknes pagalmos un citi. Vasarā bigbends uzstājās festivālā “Šķiuņa džezs”, orķestra mūziķi piedalījās Rēzeknes teātra “Joriks” izrādēs “Mans draugs – ebrejs”  Preiļos un Rīgā*,* kā arī Rēzeknes Tautas teātra izrādē “Dzeivis graidi”.Pavisam 2022. gada laikā orķestris un tā mūziķi piedalījās 23 dažādos koncertos un sarīkojumos Rēzeknē un citur Latvijā.

2022.gadā tika atskaņotas divas koncertprogrammas ar **Rēzeknes kamerorķestra** piedalīšanos - festivāla “ORGANismi” sadarbības projekts ar **J.Ivanova Rēzeknes mūzikas vidusskolu** – koncertizrāde “Ķepas, ūsas un Minkāns” un uzstāšanās J.Ivanova Rēzeknes mūzikas vidusskolas 90 gadu Noslēguma koncertā Latgales vēstniecībā GORS. Sadarbībā ar J.Ivanova Rēzeknes mūzikas vidusskolu notika arī koncerts “Skatuve jaunajiem”, kurā uzstājās IP “Džeza un mūsdienu ritma mūzika” pirmie absolventi un skolotāji, muzikāls uzvedums “Ķiršu koks” ar mūzikas skolas bērnu kora, Ivetas Apkalnas un Gundara Āboliņa piedalīšanos.

**2022. gadā GORS Mākslas galerijā notika 7 izstādes - mākslinieces Alekseja Naumova, Kristīnes Kutepovas, Signes Vanadziņas, Arta Butes, Karine Paranjanc gleznu izstādes, Anatolija Šandurova grafikas un gleznu izstāde un arī tērpu mākslinieces Evijas Dāboliņas izstāde-meistarklase. I**zstādes un sarunas ar māksliniekiem tika filmētas, video stāstus ievietojot GORS mājaslapā un sociālajā tīklā facebook.

2022.gadā turpinājās sadarbība ar projektu **“Latvijas Skolas soma**”. **4 pasākumus un 98 kino seansus, kurus apmeklēja 3491 skolēns, tika novadītas 29 ekskursijas, kuras apmeklēja 728 skolēni.** Latgales vēstniecībā GORS **apmeklēja 4219 skolēni.**

2022.gadā GORS veica arī **kino** demonstrēšanas funkciju, izrādot **627 filmas**, kuras noskatījās **24 325** apmeklētāji.Arī **kafejnīca “Zīds”** rosināja interesi par koncertzālē notiekošajiem pasākumiem, 2022.gadā to apmeklēja **13784** koncertu, izrāžu, semināru, konferenču, korporatīvo pasākumu apmeklētāji, rēzeknieši un pilsētas viesi. Kafejnīcas “Zīds” rosināti tika rīkoti arī vairāki tematiski muzikālie vakari, vēlbrokastis u.c.

Joprojām aktīvi izmantota iespēja Latgales vēstniecības GORS telpas iznomātsemināru, konferenču un korporatīvo pasākumu rīkotājiem.2022. gadā notikuši **43 semināri un konferences.**

2022. gadā noorganizētas **147 ekskursijas 3523 cilvēkiem.** **Kopējais Latgales vēstniecības GORS apmeklētāju skaits 2022.gadā bija 117 651**.

2022.gadā uzņēmums attīstījis savu sniegto pakalpojumu kvalitāti, sniedzot kompleksus un savstarpēji papildinošus pakalpojumus.

**SAIMNIECISKĀ DARBĪBA**

2022.gadā uzņēmums maksimāli sekmējis finanšu stabilitātes atjaunošanos, veicot izdevumu struktūras izmaiņas, sniegto pakalpojumu attīstīšanu un pielāgošanu apstākļiem, piesaistot papildus līdzekļus VKKF mērķprogrammā un CFLA darbības programmā “Izaugsme un nodarbinātība” (prioritārais virziens “Pasākumi Covid-19 pandēmijas seku mazināšanai” 13.1.4. specifiskā atbalsta mērķa “Atveseļošanas pasākumi kultūras jomā” otro projektu iesniegumu atlases kārta “Daudzpusīgas profesionālās mākslas pieejamības nodrošināšana nacionālas vai reģionālas nozīmes centros Latvijā”).

2022.gada pirmajos mēnešos SIA “Austrumlatvijas koncertzāle” darbību un finanšu rādītājus joprojām ietekmēja COVID-19 krīze un tās ierobežojumi (prasība publiskos pasākumos nēsāt maskas). Tomēr Krievijas uzsāktā kara dēļ, šīs krīzes sekas pārklāja jaunas rūpes un neziņa, kas arī neveicināja cilvēku optimismu un vēlmi apmeklēt kultūras pasākumus. Neskatoties uz sarežģītajiem 2022.gada sabiedriski politiskajiem apstākļiem uzņēmums maksimāli sekmēja finanšu stabilitātes saglabāšanos, veicot izdevumu struktūras izmaiņas, sniegto pakalpojumu pielāgošanu pārmaiņu apstākļiem, piesaistot papildus līdzekļus no Eiropas Reģionālās attīstības fonda, arī VKKF un VKKF Latgales mērķprogrammas.

2022.gadā SIA “Austrumlatvijas koncertzāle” ieņēmumi bija 1885.7 tūkst. EUR, t.sk. pašu ieņēmumi **795.1** tūkst. EUR (2021.gadā 1604.8 tūkst. EUR, t.sk. pašu ieņēmumi 518.2 tūkst. EUR), izdevumi – 1907.8 tūkst. EUR (2021.gadā attiecīgi 1582.3 tūkst. EUR). Uzņēmums gadu noslēdza ar 22107 EUR zaudējumiem pirms uzņēmuma ienākuma nodokļa aprēķināšanas (2021.gadā ar peļņu 22468 EUR). Uzņēmuma zaudējumu galvenais iemesls ir ievērojamais siltumapgādes un elektroapgādes izmaksu pieaugums.

Nodokļu veidā valsts un pašvaldību budžetos uzņēmums 2022.gadā iemaksājis 458.0 tūkst. EUR (344.7 tūkst. EUR 2021.gadā).

Pašvaldības dotācija pārskata gadā ir 854.6 tūks. EUR, tajā skaitā uzņēmuma uzturēšanas izdevumu līdzfinansēšanai 2022.gadā ir 698.8 tūkst.EUR (2021.gadā - 608.8 tūkst. EUR). Savukārt dotācija pūšamo instrumentu orķestra “Rēzekne” izdevumu segšanai, izdevumi orķestra darbībai palika nemainīgi un bija 120.8 tūkst. EUR (2021. gadā - 120.8 tūkst. EUR).

Uzņēmums piesaistījis arī papildus līdzekļus tā darbības nodrošināšanai dažādos projektu konkursos, no kuriem būtiskākais ir Valsts Kultūrkapitāla fonda projektu konkurss profesionālās mākslas pieejamības nodrošināšanai reģionos. Tā ietvaros 2022.gadā izlietoti 259.8 tūkst. EUR (2021.gadā 218.3 tūkst. EUR).

Uzņēmumam ir saglabāti pozitīvi uzņēmuma likviditātes rādītāji.

*Likviditātes rādītāji:*

|  |  |  |  |  |
| --- | --- | --- | --- | --- |
| Likviditātes seguma koeficients= | debitori+nauda+īst.vērtspapīri |   |  |  |
| Īstermiņa saistības |   |   |  |  |
| Kopējais likviditātes seguma koef.= | Apgrozāmie līdzekļi |   |   |  |  |
| Īstermiņa saistības |   |  |  |
| Likviditātes seguma koeficients= |  (28434+283122) =311556 |  | = | **1.15 (1.31, 2021.gadā)** |  |  |
|  270479 |  |  |
|  |  |  |  |  |  |  |
| Kopējais likviditātes koeficients= |  341000 |  | = |  **1.26 (1.36, 2021.gadā)** |  |  |
|  270479 |  |  |

SIA „Austrumlatvijas koncertzāle” reģistrētais pamatkapitāls pārskata gada beigās ir 233 166 EUR.

**Bilance**



#

# Peļņas vai zaudējumu aprēķins



|  |
| --- |
| **Naudas plūsmas pārskats (NPP) (NPP pēc tiešās metodes)**  |
| **Pašu kapitāla izmaiņu pārskats (PKIP)** |

 (pēc izdevumu veidiem)



**TURPMĀKĀ ATTĪSTĪBA**

2023.gada uzdevums ir turpināt SIA „Austrumlatvijas koncertzāle” darbību, ņemot vērā attīstības stratēģiju, funkciju deleģēšanas līgumu un valsts kultūrpolitikas plānošanas dokumentus.

Tajā pašā laikā uzņēmums ir pakļauts vīrusu izplatības, ģeopolitiskajiem un finanšu nestabilitātes riskiem, neskaidrībai par situācijas stabilizēšanos un pašlaik grūti prognozējamiem komunālo maksājumu izdevumiem. Būtiska ietekme ir arī minimālās darba samaksas izmaiņām, kas attiecīgi ietekmē arī atalgojuma izdevumu apjomu uzņēmumā. Ne mazāk svarīga ir pašvaldības-dibinātāja finansiālā kapacitāte un ar to saistītais pašvaldības dotācijas apmērs deleģēto funkciju izpildei.

2023.gada izaicinājumi ir:

1. Uzņēmuma finanšu stabilitātes nodrošināšana, ņemot vērā izdevumu pieaugumu, kā arī secīgu pašvaldības dotācijas samazināšanos pašvaldības ierobežotā budžeta apstākļos.

2. Profesionālu darbinieku saglabāšana un piesaiste.

3. Operatīva savstarpēji integrētu pakalpojumu attīstīšana.

4. Sadarbība ar Kultūras ministriju, citām valsts institūcijām nolūkā sekmēt profesionālās mākslas pieejamību reģionā.

5. Apmeklētāju plūsmas atjaunošana, ņemot vērā pilnīgu publisku klātienes pasākumu liegumu.

6. Uzņēmuma materiāltehniskās bāzes un infrastruktūras saglabāšana un atjaunošana.

Plānots, ka 2023.gadā uzņēmuma ieņēmumus galvenokārt veidos:

1. Ieņēmumi no telpu nomas (telpu noma organizācijām, telpu noma pasākumiem).

2. Ieņēmumi no pasākumu rīkošanas (biļešu, producēšanas ieņēmumi, ieņēmumi no semināru un konferenču rīkošanas u.c. aktivitātēm. Pieaugs ieņēmumi no kino seansu izrādīšanas).

3. Ieņēmumi no citiem pakalpojumiem.

4. Pašvaldības piešķirtie līdzekļi deleģēto funkciju izpildei.

5. Projektu konkursos piesaistītie līdzekļi.

SIA „Austrumlatvijas koncertzāle” valdes locekle D.Zirniņa

SIA „Austrumlatvijas koncertzāle”

grāmatvedības nodaļas vadītāja: M.Šmaukstele

31.05.2023.